Anexa nr. 3

la Regulamentul de desfăşurare a activităţii comerț în municipiul Chișinău

**Cerinţe**

**privind  organizarea şi desfăşurarea comerţului ambulant stradal**

## **Stabilirea şi delimitarea amplasamentelor  pentru  comerţul ambulant stradal**

* 1. Amplasamentele pentru desfășurarea comerțului ambulant (în continuare – ,,Amplasamente”) pot fi situate la o distanţă:

a) minimă de 100 metri de la edificiile autorităţilor publice centrale și locale, misiunile diplomatice, instituţiile de învăţământ, instituţiile medicale, locaşurile de cult, monumentele de for public categoria A și B;

b) mai mare de 10 metri de la staţiile mijloacelor de transport urban;

c) mai mare de 10 metri de la trecerile de pietoni, fără a obtura în vreun fel vizibilitatea conducătorilor auto;

d) mai mare de 100 metri de la piețele autorizate;

e) de cel puţin 50 metri de la unitățile de comerţ şi alimentaţie publică staţionare (pentru produse similare celor comercializate în unitățile comerciale staționare).

1.2. Amplasamentele se stabilesc astfel încât să nu perturbe traficul rutier și pietonal, să nu afecteze spaţiile verzi și vizibilitatea monumentelor.

1.3. Amplasamentele se pot stabili numai pe căile pietonale cu o lăţime minimă de 3 metri şi vor fi delimitate astfel încât să rămână cel puţin 2,5 metri pentru circulaţia pietonală, iar utilizarea lor să nu afecteze spaţiile verzi şi alveolele pentru pomi.

1.4**.** Cheltuielile referitoare la instalarea/montarea/demontarea unităților comerciale stradale vor fi suportate integral de către agenţii economici care le dețin.

1.5. Este interzisă utilizarea pe amplasamente a altui tip de unitate de comerț ambulant decât cel înscris în schema de amplasare, modificarea ori extinderea acesteia.

1.6. Comerciantul este obligat să elibereze amplasamentul necondiţionat la solicitarea primăriei sau a preturii de sector în cazul declarării interesului public, inclusiv, necesităţii efectuării în zona amplasamentului a lucrărilor de instalare/reparaţie a reţelelor tehnice edilitare sau a covorului asfaltic. Unităţile comerciale, după caz, pot fi reamplasate temporar (până la terminarea lucrărilor) cu aprobarea scrisă a pretorului.

1.7. Unităţile comerciale ambulante amplasate neregulamentar vor fi evacuate de proprietarii acestora în termen de 3 zile de la primirea actului de constatare. În caz de neexecutare a cerinţelor expuse în prescripție eliberarea amplasamentului va fi efectuată de către Întreprinderea Municipală pentru prestări servicii locative a sectorului, cu recuperarea cheltuielilor de evacuare din contul proprietarului unităţii comerciale ambulante.

1.8. La expirarea termenului de valabilitate a schemei de amplasare a unității mobile amplasamentul ocupat se va elibera, iar comerciantul urmează să aducă terenul la nivelul iniţial.

**II. Interdicții privind amplasarea și desfășurarea** **comerţului ambulant stradal**

2.1. Se interzice desfăşurarea comerţului ambulant stradal în următoarele cazuri:  
    a) desfăşurarea activităţii de comerţ ambulant este interzisă pe strada sau pe perimetrul străzii respective în conformitate cu prevederile prezentului Regulament (în centrul istoric și străzile principale);

    b) desfăşurarea activităţii de comerţ ambulant limitează utilizarea terenului de uz public conform destinaţiei acestuia;  
    c) vânzarea produsului respectiv în cadrul comerţului ambulant este interzisă de legislaţie și prezentele cerințe.

d) în cazul încălcării condițiilor prevăzute în pct. 1.1 – 1.3;

1. desfăşurarea comerţului ambulant pe spațiile verzi, zonele de protecţie a  reţelelor inginereşti, curţi,  fără avizul preventiv al instituţiilor responsabile de gestionarea teritoriilor respective;

## f) cu produse alimentare ușor perisabile (carne si produse din carne, peste si produse din pește, ouă, articole de patiserie și cofetărie cu creme, produse culinare);

## g) cu produse alimentare neambalate în condiții autorizate și care necesită condiții speciale de păstrare (regim termic, umeditate relativă a aerului, cerințe fată de vecinătatea păstrării etc.) cu excepția produselor agricole comercializate în piețele agroalimentare.

**III. Tipurile de mărfuri și produse permise spre comercializare în sistem de comerț stradal**

3.1.Mărfurile, produsele şi grupele de produse care pot fi comercializate în sistem de comerţstradal sunt:

a) Cărţi, reviste, ziare și alte publicații;

1. Flori şi aranjamente florale naturale;
2. Articole foto;
3. Artizanat;
4. Suvenire având volum mic care simbolizează prin inscripţionare şi formă de prezentare Chișinăul şi Republica Moldova;
5. Legume, fructe;
6. Bilete loto-pronosport, bingo, spectacole, cartele magnetice;
7. Tablouri, lucrări de artă proprii ale artiştilor plastici;
8. Mărțișoare, ilustrate, felicitări, sorcove și alte produse specifice sărbătorilor tradiționale;
9. Produse nealimentare/industriale, brazi (în cadrul expozițiilor, târgurilor, iarmaroacelor ocazionale);
10. Produse alimentare ambalate în ambalajul producătorului, produse de patiserie fără crema, articole de panificație și cofetărie, sendvișuri, hot-dog, pop-corn, expuse în vitrine cu respectarea normelor sanitare și a condițiilor de păstrare (regim de temperatură) doar în cadrul manifestațiilor cultural-artistice, expozițiilor, târgurilor, iarmaroacelor ocaziționale etc., organizate în baza dispozițiilor primarului general sau pretorilor de sector, după caz;
11. Produse alimentare comercializate în regim *Street Food* (din unități ambulante specializate, în zonele stabilite de preturile de sector și conform sortimentului permis de Direcția pentru siguranța alimentelor a municipiului Chișinău);
12. Îngheţată, băuturi răcoritoare și fierbinți;

3.2. Răspunderea pentru desfacerea mărfurilor de calitate proastă sau falsificate  o  poartă  agentul activităţii comerciale  care  efectuează comerţul ambulant.

# IV. Unitățile de comerț ambulant utilizate pentru comerţul stradal

**4.1.**  Pe amplasamentele destinate activităţilor de comerţ stradal vor fi utilizate unitățile de comerț ambulantmobile – standuri mobile, tonete, chioșcuri (căsuțe de lemn), tarabe, tejghele, cărucioare, aparate-automat pentru vânzări, autoremorci, rulote mobile, vehicule/automagazine special amenajate sau alte utilaje mobile pentru comerț:

***Chioșc*** – construcţie de tip căsuță din lemn, cu o suprafaţă totală de până la 12 mp, fără a dispune de spaţiu pentru păstrarea mărfurilor, utilizată pentru deservirea populației în cadrul manifestărilor cultural-artistice;  
    ***Tonetă***– construcţie uşor demontabilă de tip deschis, ce deţine un stoc de mărfuri pentru o zi, fără a dispune de sală comercială şi spaţiu pentru păstrarea mărfurilor, cu suprafața până la 6,0 m.p.;

***Tarabă, tejghea, stand*** – masă/suport pliant pe care vânzătorul îşi expune marfa şi serveşte cumpărătorul, cu suprafață comercială până la 2,0 mp (poate fi plasată o umbrelă);

***Aparat automat pentru vânzări*** – unitate comercială cu amănuntul, care are forma unui dispozitiv (utilaj) pentru eliberarea bunurilor (cu excepţia producţiei alcoolice, berii, articolelor din tutun), după recepţionarea numerarului/acceptarea altui instrument de plată de la plătitor/utilizat de plătitor.

***Vehicul/automagazin specializat*** – magazin mobil instalat într-un autovehicul, care este specializat în comercializarea unor tipuri de mărfuri sau produse.

***Remorcă*** *–* vehicul fără mijloc propriu de deplasare, tras de un vehicul cu motor, care este amenajat pentru comercializarea unor anumite tipuri de mărfuri sau produse.

***Rulotă de tip comercial –*** vehicul cu doua sau patru roți, remorcat la un autoturism, special utilat pentru comercializarea unor anumite tipuri de mărfuri sau produse.  
 ***Frigider*** – aparat electric în care se menţine o temperatură scăzută, convenabilă păstrării şi comercializării alimentelor”.

4.2. Aspectul unităților de comerț ambulant utilizate în cadrul comerţului stradal va fi avizat de către pretura de sector.

## 4.3. Unităţile de comerţ ambulant  trebuie să corespundă următoarelor cerinţe:

## să asigure condiţii corespunzătoare pentru expunerea, protejarea şi păstrarea mărfurilor;

## să fie confecţionate din materiale rezistente, lavabile, dispuse pentru prelucrarea igienică;

## să prezinte aspect estetic și arhitectural corespunzător, fără defecţiuni (confirmat prin prezenţa actelor corespunzătoare);

## să fie omologate, înmatriculate, în stare de funcţionare, să deţină autonomie privind utilităţi (*pentru unităţile de comerţ tip: rulote, autoremorci, automagazine*

## *specializate).*

4.4. Comercianţii au obligaţia de a asigura respectarea normelor legale privind dimensiunile, forma, expunerea estetică şi suprafaţa ocupată, îngrijirea şi efectuarea reparaţiilor de întreţinere corespunzătoare a unității de comerț ambulant.

# V. Obligaţiile comercianților care desfăşoară comerţ stradal

**5.1.** Comercianţii care desfăşoară activităţi de comerţ stradal au următoarele obligaţii:

**5.1.1.** **Să desfăşoare activităţi de comerţ stradal cu respectarea normelor sanitare şi legislaţiei în vigoare privind:**

a) igiena și sănătatea publică;

b) protecţia consumatorilor;

c) provenienţa și calitatea mărfurilor;

d) utilizarea mijloacelor de cântărire autorizate;

e) liniştea și securitatea publică;

f) protecţia muncii.

**5.1.2**. **Să deţină la locul de desfăşurare a activităţii următoarele documente:**

a) extrasul din Registrul de Stat al persoanelor juridice/patenta de întreprinzător;

b) înștiințarea de notificare;

c) schema de amplasare a unității mobile;

d) copia contractului pentru prestări servicii de salubritate;

e) act de identitate al vânzătorului;

f) acte de provenienţă a mărfii comercializate.

**5.1.3**. **Să respecte următoarele cerinţe, privind activitatea la locul de lucru autorizat:**

a) să asigure expunerea estetică a produselor și afișarea în mod vizibil al prețurilor. Mărfurile  aflate în vânzare trebuie să fie dotate cu etichete, în care se  indică denumirea, preţul şi vizate pe revers de persoana cu  funcţii de  răspundere şi ştampila întreprinderii. Vânzătorul nu are dreptul  să vizeze  de sine stătător etichetele, cu excepţia cazurilor când el  este proprietarul unităţii de comerţ ambulant;

b) să întreţină în mod corespunzător unitatea de comerț (atât în interior, cât și în exterior), inclusiv toate elementele necesare desfăşurării activităţii (mobilierul, utilajul, ustensilele, vesela etc.), fără a produce modificări, improvizaţii (utilizarea suporturilor, copertinelor rabatabile, acoperirilor extinse de plastic etc.) cu scopul prelungirii suprafeţei comerciale;

c) să asigure și să păstreze curăţenia în perimetrul amplasamentului pe o rază de cel puțin 5 m și să asigure dotarea locurilor de lucru cu recipiente standardizate pentru colectarea deşeurilor;

d) să nu depoziteze produsele destinate comercializării direct pe caldarâm;

e) să-și dimensioneze stocul de marfă potrivit capacității unității de comerț aprobate, astfel încât să prezinte și să depoziteze produse exclusiv prin intermediul acesteia, fiind interzisă depozitarea produselor sau ambalajelor direct pe sol, pe acoperiș ori prin agățare pe acoperiș sau în orice alt mod în imediata vecinătate a locului de desfăşurare a activităţii;

f) să nu aducă prejudicii zonelor verzi și mediului înconjurător;

g) să nu comercializeze produsele și să nu facă publicitate decât produselor indicate în notificare;

**5.1.4. Să asigure și să impună personalului de deservire:**

a) echipament de protecție sanitară și ecuson cu datele de identificare;

b) să dețină documente de identificare și fișă medicală personală;

c) un aspect îngrijit și o ținută decentă.

**5.1.5. Să respecte prevederile actelor normative în vigoare privind activitatea de comerţ ambulant;**

**5.1.6. Să respecte ordinea și liniştea publică și să nu creeze disconfort vecinătăţilor;**

**5.1.7. Să respecte regimul de lucru indicat în notificare;**

**5.1.8. Să utilizeze unitatea de comerț ambulant avizat de către șeful serviciului arhitectură și construcții a preturii de sector, cu respectarea suprafeței notificate;**

**5.1.9. Să nu subînchirieze unitatea de comerț, să nu cesioneze schema de amplasare unui terț sau să nu se asocieze cu un terț în vederea folosirii în comun a unității de comerț respective.**

**5.1.10. Să elibereze amplasamentul ocupat la sfârşitul programului de activitate sau în termen de 24 de ore după expirarea termenului de valabilitate a schemei de amplasare.**

**VI. Modalitatea de eliberare a schemelor de amplasare a unităților de comerț ambulant stradal**

6.1. Pentru obţinerea schemei de amplasare a unității de comerț ambulant stradal (în continuare - schemei) comerciantul va depune o cerere la pretura sectorului (în cancelarie) în teritoriul căruia intenţionează să amplaseze unitatea respectivă;

Cererea va conţine următoarele date:

a) denumirea/numele, sediul/domiciliul, IDNO/IDNP și datele de contact ale comerciantului;

b) tipul și suprafața comercială (lungimea, lățimea, înălțimea) a unității mobile;

c) adresa amplasării unității mobile sau locului de vânzare;

d) orarul de funcționare, cu indicarea zilelor și orelor de funcționare;

e) principalele grupuri de mărfuri/servicii prestate care vor fi comercializate/prestate din unitatea respectivă;

f) declarația pe proprie răspundere a comerciantului privind respectarea legislației;

6.2. Cererea se depune în original cu cel puţin 15 de zile înainte de începerea perioadei pentru care se solicită eliberarea schemei.

6.3. Cererea pentru eliberarea schemei se depune de comerciant în mod separat pentru fiecare unitate comercială și/sau loc de vânzare.

6.4. În funcție de locul desfășurării comerțului ambulant, la cerere urmează a fi anexate copiile următoarelor acte:

**(2) Pentru comerțul ambulant stradal:**

a) copia extrasului din Registrul de Stat al persoanelor juridice, eliberat de Camera Înregistrării de Stat (pentru persoana juridică) sau copia buletinului de identitate (pentru persoana fizică);

b) actul care confirmă împuternicirile reprezentantului – în cazul în care cererea este depusă prin intermediul unui reprezentant;

c) fotografia și schiţa de proiect avizată cu soluţia cromatică şi parametrii  
unităţii comerciale;

d) certificatul eliberat de către autoritatea localităţi unde persoana deţine teren pentru cultivarea produselor agricole (pentru persoane fizice-producători a producției autohtone de legume, fructe şiflori);

e) certificatul de înregistrare oficială pentru siguranța alimentelor, inclusiv pentru utilajul comercial specializat (cvas, lapte, etc.);

(3) **Pentru comerţul ambulant organizat în cadrul manifestărilor cultural artistice şi sportive** se prezintă copiile următoarelor acte, însoțite de actele originale:

a) copia extrasului din Registrul de Stat al persoanelor juridice, eliberat de Camera Înregistrării de Stat (pentru persoana juridică) sau copia buletinului de identitate (pentru persoana fizică);

b) copia autorizației sanitar-veterinare de funcționare, după caz, a unității comerciale unde agentul economic își desfășoară activitatea de baza (în cazul comercializării produselor alimentare).

(4) **Pentru desfășurarea activităților recreative și distractive**se prezintă copiile următoarelor acte, însoțite de actele originale:

a) copia extrasului din Registrul de Stat al persoanelor juridice, eliberat de Camera Înregistrării de Stat (pentru persoana juridică);

b) avizul Inspectoratului principal de Stat pentru supravegherea tehnică a obiectelor industriale periculoase, după caz.

6.5.Cererea   privind amplasarea unităţilor de comerţ ambulant  pe teritoriul   întreprinderilor,   instituţiilor  şi   organizaţiilor, pe zonele de protecție a rețelelor inginerești   se coordonează suplimentar cu administraţia acestora.

6.6.Agentul economic poate solicita aprobarea desfășurării activităţii comerciale în mai multe locuri de comerț;

Agentul economic-persoană fizică independentă va putea solicita desfășurarea activităţii doar într-un singur loc de comerț.

6.7. Cererea va fi înregistrată în **Registrul de evidenţă a documentelor** (intrări) doar după ce solicitantul va prezenta pentru verificare originalul actelor depuse în copie.

(1) În cazul depunerii cererii de amplasare a unității de comerț ambulant în zona de protecţie a străzilor şi drumurilor, aceasta urmează a fi avizată de Inspectoratul Naţional de Patrulare.

(2) După înregistrare cererea se transmite conducerii preturii spre examinare. Cererea în original și actele anexate în copie se păstrează în arhiva preturii de sector.

6.8. După verificarea actelor depuse, reprezentanţii preturii examinează la faţa locului posibilitatea amplasării unităţii comerciale şi/sau de prestare a serviciilor indicate în cerere şi gradul de încadrare a unităţii respective pe teritoriu. Rezultatele se consemnează în nota informativă.

6.9. În baza avizului pozitiv (acceptarea amplasării unităţii comerciale ambulante pe o adresă concretă):

a) Arhitectul de sector/Serviciul arhitectură şi construcţii al preturii de sector va elabora schema de amplasare, cu indicarea adresei amplasării, tipului unității de comerț ambulant, suprafeței ocupate și suprafeţei de salubrizare, conform modelului expus în anexa nr.\_1\_ al prezentelor Cerințe.

b) procesul - verbal de montare a utilajului și raportul tehnic de executare a lucrărilor de verificări electrotehnice în instalațiile electrice ale utilajului, efectuat de către un laborator acreditat (pentru atracții etc.).

c) Direcția municipală pentru siguranța alimentelor mun. Chișinău, va elibera autorizația sanitară veterinară de funcționare pentru activități supuse supravegherii sanitare veterinare de stat (pentru circuri cu animale, menajerie, expoziții/târguri tematice de animale s.a.)

6.10. Schema de amplasare se eliberează în termen de cel mult 15 zile lucrătoare, începând cu data primirii cererii şi actelor anexate şi este semnată de către pretorul sectorului.

6.11. Termenul de valabilitate a schemei de amplasare a unității mobile va fi stabilit pe perioada de desfășurare a evenimentului, manifestărilor etc. dar nu mai mare de un an de pretura de sector.

6.12. După obținerea schemei de amplasare, comerciantul depune o notificare la DGCAPPS, anexând următoarele acte:

a) copia extrasului din Registrul de Stat al persoanelor juridice, eliberat de Camera Înregistrării de Stat (pentru persoana juridică) sau copia buletinului de identitate (pentru persoana fizică);

b) autorizația sanitar-veterinară de funcționare, după caz, pentru unitatea comercială unde agentul economic își desfășoară activitatea de bază (pentru comercializarea produselor alimentare);

c) schema de amplasare a unității mobile, eliberată de pretura de sector.

6.13. Activităţile ocazionale (sărbători religioase, populare, iarmaroace, târguri etc.), de agrement (parcuri cu distracţii, circuri, menajerii etc.), cu caracter social sau public (Hramul Chișinăului, Ziua Vinului, distribuirea de pliante, evenimente social - sportive etc.) cu caracter cultural (festivaluri, concerte etc.) se notifică și se desfășoară în condițiile stabilite de dispoziţia primarului general al municipiului Chișinău sau pretorului de sector după caz.

(1) Comerțul ***stradal sezonier*** (cu produse agricole autohtone) se desfășoară în condițiile stabilite în dispoziţia primarului general al municipiului Chișinău sau pretorului de sector după caz.

(2) Târgurile pot fi organizate pe amplasamente stabilite de preturile de sector în cartiere locative.

(3) În cadrul târgurilor vor putea participa producătorii autohtoni de produse agroalimentare, care vor comercializa din autospeciale amenajate corespunzător tipului produselor comercializate, reieșind din cerințele și condițiile sanitare privind siguranța alimentelor.

(4) La stabilirea amplasamentelor pentru organizarea târgurilor se va ține cont de infrastructura sectorului, distanța până la piețele agroalimentare staționare, edificii culturale, de cult etc.

(5) Preturile de sector vor monitoriza desfășurarea târgurilor.

6.14. În cazul activităților ocaziționale organizate în baza dispoziției pretorului de sector, în baza schemei de amplasare și actelor depuse, pretura de sector va elibera autorizații de funcționare a unităților de comerț ambulant pe perioada de desfășurare a evenimentului, manifestației etc., cu indicarea în mod obligatoriu:

- sortimentului mărfurilor comercializate sau serviciilor prestate;

- orarului de lucru al unității;

- condițiilor de desfășurare a comerțului.

6.15. În cazul organizării comerțului ambulant în cadrul manifestațiilor desfășurate în Piața Marii Adunări Naționale și Scuarul Catedralei, în baza dispoziției primarului general și conform schemei de amenajare a evenimentului, aprobată de către primarul general al municipiului Chișinău, DGCAPPS va elibera autorizații de funcționare a unităților de comerț ambulant pe perioada de desfășurare a evenimentului.

6.16. Modelul-tip al autorizației de funcționare a unităților de comerț ambulant este expusă în anexa nr. 2 la prezentele Cerințe.

6.17. Modelul Registrului - tip de evidență a autorizațiilor de funcționare eliberate este expusă în anexa nr. 3 la prezentele Cerințe.

6.18.Modelul Registrului - tip de evidență a schemelor de amplasare eliberate este expusă în anexa nr. 4 la prezentele Cerințe.

**Capitolul VII. Verificarea funcţionării unităţilor comerciale ambulante stradale**

7.1.Verificarea respectării prezentului Regulament şi actelor normative în vigoare de către unităţile comerciale stradale se execută de către Pretura de sector**,** subdiviziunile Consiliului municipal în limitele împuternicirilor şi competenţei acestora precum şi de organele de control.

7.2.Agenţii activităţii  comerciale care practică comerţul ambulant sunt obligaţi  să  permită reprezentanţilor organelor  menţionate  efectuarea verificării.

7.3. Modalitatea de efectuare a verificării unităţilor comerciale stradale.

(1) Verificarea unităţilor comerciale ambulante notificate se efectuează în următoarele cazuri:

a) sesizării din partea organelor de control privind încălcarea condiţiilor de funcţionare specificate în notificare;

b) nerespectarea condiţiilor de funcţionare conform prevederilor prezentelor Cerințe.

c) verificarea nivelului de îndeplinire a măsurilor privind lichidarea încălcărilor depistate anterior;

d) depunerea de reclamaţii din partea consumatorilor;

e) verificări planificate și inopinate.

(2) Rezultatele verificării se fixează în actul de verificare, care se întocmeşte în două exemplare unul pentru a fi înmânat comerciantului şi altul pentru a fi păstrat la pretura sectorului.

(3) În cazul în care s-au depistat abateri de la condiţiile de funcţionare specificate în notificare sau de la prevederile prezentelor Cerințe, în actul de verificare se indică neconformitățile depistate, măsurile de înlăturare și termenul de lichidare a acestora.

(4) Încălcările depistate în urma verificării se fixează în procesul-verbal privind contravențiile administrative, care se examinează  în  modul stabilit de  Comisiile administrative;

(5) Comerciantul este obligat să prezinte preturii din sector, în termenul stabilit informaţia, privind înlăturarea încălcărilor. Funcţionarii preturii verifică la faţa locului eliminarea încălcărilor depistate anterior, întocmind repetat un act de verificare.

7.4. Comercianții poartă răspundere  pentru încălcarea  Regulilor de funcționare a rețelei de comerț ambulant,   Regulilor   specifice de desfăşurare a comerţului cu amănuntul,  precum  şi a   prevederilor prezentelor Cerințe în conformitate cu legislaţia în vigoare.

7.5. Demontarea și evacuarea, inclusiv forțată, a unităților mobile de orice tip, amplasate ilegal pe domeniul public, lichidarea activității comerțului ambulant, desfășurate cu încălcarea legislației și prezentelor Cerințe se efectuează în baza dispoziției primarului general/pretorului de sector.

SECRETAR AL CONSILIULUI Valeriu DIDENCU